หุ้น1,600หนุนไอพีโอ‘ช.ทวี’ขาย1.80บาท
ตลาดหุ้นพุ่งแรงเฉียด 13 จุด ใกล้เป้าหมาย 1,600 หนุนไอพีโอคึก ช.ทวี ขาย 1.80 บาท เข้าเทรด 13 พ.ค.
1 พ.ค. 2556

ตลาดหุ้นพุ่งแรงเฉียด 13 จุด ใกล้เป้าหมาย 1,600 หนุนไอพีโอคึก ช.ทวี ขาย 1.80 บาท เข้าเทรด 13 พ.ค.
ตลาดหุ้นไม่รอผลการประชุมคณะกรรมการนโยบายการเงิน (กนง.)ธนาคารแห่งประเทศไทย วันที่ 30 พ.ค.ที่ผ่านมา ดัชนีพุ่งพรวดขึ้นไปปิดที่ 1,597.86 จุด เพิ่มขึ้น 12.93 จุด หรือ 0.82% ด้วยมูลค่าการซื้อขายกว่า 52,509 ล้านบาท โดยนักลงทุนต่างชาติซื้อเจ้าเดียว 1,424 ล้านบาท ส่วนนักลงทุนในประเทศทุกกลุ่มขายทำกำไร
มาร์เก็ตติ้ง เปิดเผยว่า ตลาดหุ้นไทยยังอยู่ในทิศทางขาขึ้น เมื่อได้รับปัจจัยสนับสนุนจากตลาดต่างประเทศสดใสและผลประกอบการบริษัทจดทะเบียน (บจ.) ในไตรมาสแรกปีนี้ออกมาดี รวมถึงราคาน้ำมันในตลาดโลกเพิ่มขึ้น ส่งผลให้หุ้นพลังงานได้รับความสนใจมากอย่างชัดเจน และคาดว่าในระยะอันใกล้นี้ ดัชนีมีโอกาสสร้างจุดสูงสุดใหม่ทะลุ 1,600 จุดได้
ภาวะตลาดหุ้นที่สดใสส่งผลบวกต่อเนื่องถึงเสนอขายหุ้นให้ประชาชนครั้งแรก (ไอพีโอ) และการนำบริษัทเข้าจดทะเบียน โดยนายสมภพ ศักดิ์พันธ์พนม ประธานเจ้าหน้าที่บริหาร บริษัท แอสเซท โปร แมเนจเม้นท์ (APM) กล่าวในฐานะที่ปรึกษาทางการเงินของบริษัท ช.ทวี ดอลลาเซียน (CHO) ว่า ได้กำหนดขายหุ้นไอพีโอในราคาหุ้นละ 1.80 บาท จำนวน 200 ล้านหุ้น เปิดให้จองซื้อหุ้นระหว่างวันที่ 23 พ.ค. และ 7 พ.ค.นี้ และคาดว่าจะเข้าซื้อขายในตลาดหลักทรัพย์ เอ็ม เอ ไอ ในวันที่ 13 พ.ค.นี้
นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร CHO กล่าวว่า เงินที่ได้จากการขายครั้งนี้ 360 ล้านบาท จะนำเงินไปลงทุนวิจัยและพัฒนาระบบออโตเมชั่นเพื่อจำหน่ายในเชิงพาณิชย์
ด้านบริษัท พีทีจี เอ็นเนอยี่ หรือ PTG ยื่นไฟลิงแล้วและรอการอนุมัติขายหุ้น จำนวน 420 ล้านหุ้น พาร์หุ้นละ 1 บาท